Nhantumbo, Emídio Samuel (2009-12)
AFRIKAANS SUMMARY: Baie navorsers het reeds gepoog om die komplekse proses van toerisme-ontwikkeling vanuit verskeie sosiaal-wetenskaplike benaderings te verstaan. Hierdie studie volg 'n geografiese benadering ten einde toerisme-ontwikkeling in die Inhambane Kussone (ICZ) met behulp van die Miossec (1976) en Butler (1980) modelle as basiese raamwerke te analiseer. Alhoewel beide modelle as bruikbaar bevind is, benodig hierdie modelle meer akkurate data as wat algemeen vir die ICZ beskikbaar is. Voor die land se onafhanklikheid in 1975, was Mosambiek gereken as een van vele vername toerisme bestemmings in Suidelike Afrika en die toerisme sektor het 'n belangrike rol in die ekonomie van die land gespeel. Die 16 jare lange interne konflik (1976-1992) het tot 'n snelle agteruitgang van die sektor se prestasie gelei. Sedert die einde van die gewapende konflik in 1992 en die oorgang na 'n demokrasie, het die toerisme sektor in Mosambiek 'n stadige herstel beleef. Toerisme fasiliteite vir akkommodasie en ontspanningsaktiwiteite het, ten spyte van die afwesigheid van geïntegreerde toerisme beplanning, aansienlik toegeneem. In hierdie studie is daar deur middel van 'n vraelysopname aan verteenwoordigers van toerisme verwante besighede en plaaslike inwoners, asook fokus-groep besprekings primêre data in gesamel ten einde die evolusie van die ICZ as toeriste bestemming gedurende die tydperk vanaf 1992 tot 2008 te analiseer. Daarbenewens is sekondêre bronne soos verslae, toerisme planne, toerisme statistieke en kaarte van die studiegebied gebruik Daar is bevind dat toerisme in die ICZ stadig ontwikel en dat die herontdekking van die sone as bestemming beperk bly as gevolg van die stadige ontwikkeling van die infrastruktuur in die algemeen. Die toerisme nodusse is in verskillende stadia van hulle individuele bestemmingsiklusse, en die plaaslike inwoners in die sewe gemeenskappe reageer verskillend teenoor toerisme ontwikkeling. Die ICZ het nie verder as fase twee van die Miossec model gevorder het nie. Daar is ook vasgestel dat die Miosec model 'n gepaste instrument is vir die analise van toerisme ontwikkeling in die ICZ, maar dit bly 'n uitdaging om die evolusionêre stadium van die ICZ as 'n bestemming in geheel asook die stadium van elke toerisme-nodus te kan identifiseer. Die studie het ook bevind dat plaaslike inwoners van die ICZ positiewe menings oor toerisme ontwikkeling het, maar nog steeds nie tevrede is met die huidige voordele wat hulle uit die huidige ontwikkelingstatus van toerisme in die sone ontvang nie.
Please refer to this item in SUNScholar by using the following persistent URL: http://hdl.handle.net/10019.1/2458